เคทีซีเผยหนี้ครัวเรือนสูงไม่กระทบธุรกิจปี57ยังกำไรเพิ่ม
เคทีซีเผยกำไรสุทธิปี 57 เพิ่ม 69% เป็น 1,755 ล้านบาท ยันธุรกิจบัตรและสินเชื่อส่วนบุคคลปีนี้มีแนวโน้มโตได้
18 ก.พ. 2558

เคทีซีเผยกำไรสุทธิปี 57 เพิ่ม 69% เป็น 1,755 ล้านบาท ยันธุรกิจบัตรและสินเชื่อส่วนบุคคลปีนี้มีแนวโน้มโตได้ 
นายระเทียร ศรีมงคล ประธานเจ้าหน้าที่บริหาร บริษัทบัตรกรุงไทย (เคทีซี) กล่าวว่า ในปีที่ผ่านมาบริษัทมีกำไรสุทธิ 1,755 ล้านบาท เพิ่มขึ้น 96.24% เมื่อเทียบกับปีก่อนหน้าที่ 1,037 ล้านบาท คิดเป็นกำไรต่อหุ้น 6.81 บาท จึงมีการเสนอจ่ายปันผลให้ผู้ถือหุ้น 2.75 บาท โดยปีนี้ตั้งเป้าเพิ่มจำนวนบัตรอีก 4 แสนใบ จากปีที่แล้วอยู่ที่ 1.8 ล้านใบ ส่วนการใช้จ่ายผ่ายบัตรตั้งเป้าเพิ่ม 15% จากปัจจุบันที่มียอดคงค้างที่ 1.3 แสนล้านบาท โดยมองว่าการใช้จ่ายหรือกำลังซื้อปีนี้ยังเติบโตได้ 
"ปีนี้เรายังตั้งเป้าขยายต่อไป เพราะการใช้จ่ายผ่านบัตรและสินเชื่อบุคคลมีแนวโน้มโตได้ โดยจะขยายไปต่างจังหวัดในหัวเมืองมากขึ้นที่กำลังซื้อยังดีต่อเนืี่อง ขณะที่คุณภาพหนี้ในปีที่แล้วก็ดีขึ้น โดยลดลงเหลือ 2.4%จากปีก่่อนหน้าที่ 3% เนื่องจากเราติดตามหนี้เร็วและหากลูกค้ากลุ่มใดที่เราขยายไปแล้วมีสัญญาณหนี้เสียเพิ่มหรือมีปัญหาเริ่มผิดนัดเราก็จะชะลอการรับลูกค้ากลุ่มนั้นลง ซึ่งช่วยให้คุณภาพหนี้เราดีขึ้น ส่วนหนี้ครัวเรือนที่อยู่ในระดับสูงก็ไม่กระทบ เพราะส่วนใหญ่ครัวเรือนที่เป็นปัญหาหนี้สูงเป็นกลุ่มรายได้ต่ำที่ 5,000-8,000 บาทต่อเดือน ส่วนลูกค้าเรา 10,000 -15,000 บาทขึ้นไป ที่ยอดใช้จ่ายก็ยังไม่เปลี่ยนแปลงไป" นายระเฑียรกล่าว